**הסכם בדבר מתן סיוע לנפגעים מהאירועים שהתרחשו ביום שבעה באוקטובר 2023**

לפי חוק הביטוח הלאומי [נוסח משולב], התשנ"ה–1995

מתוקף הסמכות לפי סעיף 9 לחוק הביטוח הלאומי [נוסח משולב], התשנ"ה–1995[[1]](#footnote-2) (להלן – חוק הביטוח הלאומי) ולאחר התייעצות עם ועדת העבודה והרווחה של הכנסת ועם המועצה של המוסד לביטוח לאומי, נחתם בירושלים ביום \_\_\_\_\_\_בטבת התשפ"ה (\_\_\_\_ בינואר 2025) הסכם בין המוסד לביטוח הלאומי ובין ממשלת ישראל בדבר מתן סיוע לנפגעים מהאירועים שהתרחשו ביום שבעה באוקטובר 2023, כפי שיובא בתוספת.

**תוספת**

**הסכם בדבר מתן סיוע לנפגעים מהאירועים שהתרחשו ביום שבעה באוקטובר 2023**

שנערך ונחתם בירושלים ביום \_\_\_\_\_\_בטבת התשפ"ה (\_\_\_\_ בינואר 2025)

**בין:** ממשלת ישראל בשם מדינת ישראל (להלן – **הממשלה**), המיוצגת על ידי יהונתן רזניק סגן בכיר לחשב הכללי במשרד האוצר וויקטוריה סלין חשבת בכירה במטה החשב הכללי במשרד האוצר

**מצד אחד**

**לבין:** המוסד לביטוח הלאומי (להלן – **המוסד**) המיוצג על ידי צביקה כהן, ממלא מקום המנהל הכללי של המוסד וירון ישראלי חשב המוסד

**מצד שני**

**הואיל** וביום כ"ב בתשרי התשפ"ד (7 באוקטובר 2023) (להלן – יום השבעה באוקטובר) החלה מתקפת טרור רצחנית מרצועת עזה על מדינת ישראל. במסגרת מתקפה זו, חדרו כ-6,000 מחבלים משטח רצועת עזה לשטחה של מדינת ישראל, מהיבשה, מהאוויר ומהים ותקפו באכזריות אזרחים, ובהם חיילים ואנשי כוחות הביטחון. כמו כן, שוגרו ביום זה כ-4,300 רקטות לשטח מדינת ישראל. במתקפה זו נרצחו כ-1,145 אזרחים ישראלים, בהם 366 אנשי כוחות הביטחון, נפצעו אלפים ונחטפו לשטח רצועת עזה 251 אנשים בהם: אזרחים, חיילים ונתינים זרים (להלן – האירועים שהתרחשו ביום השבעה באוקטובר 2023);

**והואיל** והמענים הקיימים בחקיקה, ובכלל זה חוק התגמולים לנפגעי פעולות איבה, התש"ל–1970 (להלן – **חוק התגמולים לנפגעי פעולות איבה**)[[2]](#footnote-3), חוק הנכים (תגמולים ושיקום), התשי"ט–1959 [נוסח משולב] (להלן – **חוק הנכים**)[[3]](#footnote-4), חוק משפחות חיילים שנספו במערכה (תגמולים ושיקום), התש"י–1950 (להלן – **חוק משפחות חיילים שנספו במערכה**)[[4]](#footnote-5), חוק תשלומים לפדויי שבי ולחטופים ששוחררו, התשס"ה–2005[[5]](#footnote-6) (להלן – **חוק פדויי שבי**) וחוק תגמולים לבני משפחה של חטופים ונעדרים בפעולת איבה, התשפ"ד–2023[[6]](#footnote-7) (להלן – **חוק תגמולים למשפחות חטופים ונעדרים**), נותנים מענה עבור נפגעים ועבור בני משפחותיהם של חללים, אך הם אינם נותנים מענה כולל לאירועים שהתרחשו ביום השבעה באוקטובר;

**והואיל** וביום כ"ח באדר ב' התשפ"ד (7 באפריל 2024) מונתה על ידי שר האוצר ועדה ציבורית למתן סיוע לנפגעים מהאירועים שהתרחשו בשבעה באוקטובר (להלן – **הוועדה הציבורית**);

**והואיל** וביום י"ז בתמוז התשפ"ד (23 ביולי 2023) הוגשו לשר האוצר המלצות הוועדה הציבורית וביום י"ב באלול התשפ"ד (15 בספטמבר 2024), אימצה הממשלה במסגרת החלטת ממשלה מס' 2185 שעניינה "אימוץ המלצות הוועדה הציבורית למתן סיוע לנפגעים מהאירועים שהתרחשו ביום השבעה באוקטובר" (להלן **– החלטה 2185**), את המלצות הוועדה הציבורית בשינויים שמפורטים בהחלטה;

**והואיל** וביום כ"א בטבת התשפ"ה (21 בינואר 2025) הונחה על שולחן הכנסת לקריאה השנייה והשלישית הצעת חוק הביטוח הלאומי (תיקון מס' 254), התשפ"ה–2025 (מ-1831), שעניינה מתן אפשרות ליתן את הסיוע לפי הסכם זה אף למי שאינו תושב, כמפורט להלן;

**והואיל**  והממשלה מעוניינת ליתן את הסיוע עליו המליצה הוועדה הציבורית באמצעות המוסד והמוסד מוכן לבצע את מתן הסיוע בהתאם להוראות הסכם זה לאחר שהתמלאו התנאים האמורים בסעיף 9 לחוק הביטוח הלאומי, וזאת למעט מתן סיוע לפי תבחין קרבת משפחה כמשמעותו בהסכם זה לקרובי משפחה של חייל או של משרת כוחות הביטחון שנחטף ביום השבעה באוקטובר אשר יינתן בהתאם לקבוע בהחלטה 2185, על ידי משרד הביטחון;

**לפיכך הוסכם והותנה בין הצדדים כדלהלן:**

**פרק א': מבוא והגדרות**

1. מבוא:  
   המבוא להסכם זה מהווה חלק בלתי נפרד ממנו.

הגדרות:  
**"בני זוג" –** לרבות בני זוג ידועים בציבור שהתגוררו ביחד נכון ליום השבעה באוקטובר;

"**דרגת נכות**" – דרגת נכות שנקבעה לאדם בקשר להכרה בו כנפגע פעולות איבה או כנכה, אשר מזכה בתגמול או במענק ולרבות דרגת נכות זמנית;  
**"הכרה כנפגע פעולות איבה או כנכה" –** הכרה כנפגע פעולות איבה בהתאם להוראות חוק התגמולים לנפגעי פעולות איבה או הכרה כנכה בהתאם להוראות חוק הנכים, בשל פגיעה מיום השבעה באוקטובר;

**"חטוף" –** אדם שנקבע לגביו כי הוא חטוף בהתאם לסעיף 3 לחוק תגמולים למשפחות חטופים ונעדרים;   
**"חטוף ששוחרר"** – כמשמעותו בסעיף 8ב לחוק פדויי שבי;   
**"חייל"** – כהגדרתו בחוק השיפוט הצבאי, התשט"ו–1955‏[[7]](#footnote-8);   
**"ילד" –** לרבות ילד חורג וילד מאומץ;   
**"יישוב" –** מקום יישוב, לרבות עיר, קיבוץ וכפר;   
**"יישוב בעל פגיעה משמעותית** – ישוב המנוי בנספח להסכם;   
**"כוחות הביטחון" –** משטרת ישראל, שירות בתי הסוהר, שירות הביטחון הכללי או המוסד למודיעין ולתפקידים מיוחדים;  
**"מסיבה" –** מסיבה מהמסיבות "הנובה", "הפסיידאק" וההכנות לאירוע המדברן;

**"מענק"** – סיוע שניתן על פי הסכם זה שאינו סל טיפול ושיקום;

**"מעשה של מחבלים שחדרו למדינת ישראל ביום השבעה באוקטובר" –** לרבות פגיעה בשגגה מידי אדם עקב מעשה של חדירת מחבלים או פגיעה בשגגה בנסיבות שהיה בהן מקום לחשש סביר כי יבוצע מעשה כאמור;

**"משרת בכוחות הביטחון**" – אדם שמשרת בכוחות הביטחון ושחוק הנכים חל עליו;   
**"נספה"** – מי שפגיעת איבה שארעה ביום שבעה באוקטובר גרמה למותו והיא הוכרה על ידי הרשות המאשרת לפי חוק התגמולים לנפגעי פעולות איבה או מי שהוכר כנספה לפי חוק המשפחות בשל חבלה שאירעה ביום השבעה באוקטובר;   
"**סיוע**" – מענק וסל טיפול ושיקום שניתנים על פי הסכם זה;  
**"סל טיפול ושיקום"** – סל טיפולים, לרבות טיפולי רפואה משלימה שניתנים על ידי קופות החולים במסגרת תכנית לשירותים נוספים לפי סעיף 10 לחוק ביטוח בריאות ממלכתי, התשנ"ד–1994[[8]](#footnote-9), לימודי השכלה גבוהה, השלמת השכלה תיכונית ולימודי מקצוע, ולגבי מי שטרם מלאו לו 18 שנים – גם סיוע כאמור בסעיף 15ז(ו) עד (ח) לחוק משפחות חיילים, והכל בהתאם לשירותים המפורסמים באתר האינטרנט של המוסד לביטוח לאומי;   
**"קרוב משפחה"** – כל אחד מאלה:

* + 1. הורה;
    2. בן זוג;
    3. ילד;
    4. אח;
    5. מי שבן הזוג ממנו הוא התגרש או נפרד לאחר שהיו ידועים בציבור, נספה או נחטף ביום השבעה באוקטובר, ולהם ילדים משותפים שטרם מלאו להם 21 שנים;
    6. מי שהילד של הנספה או החטוף שטרם מלאו לו 21 שנים סמוך על שולחנו ואינו בן הזוג של הנספה או אדם כאמור בפסקה (5);

**"תבחין פגיעה ביישוב או במסיבה" –** כמשמעותו בסעיף 2;

**"תבחין פגיעה מחוץ לשטח יישוב ולמסיבה" –** כמשמעותו בסעיף 3;

**"תבחין קרבת משפחה" –** כמשמעותו בסעיף 4;

**"תושב" –** כמשמעותו בחוק הביטוח הלאומי; **"תושב יישוב בעל פגיעה משמעותית"** – אדם שהיה תושב יישוב בעל פגיעה משמעותית ביום השבעה באוקטובר.

**פרק ב': תנאי הזכאות לקבלת הסיוע והיקפו**

1. **סיוע בהתאם לתבחין פגיעה ביישוב או במסיבה** 
   1. אדם שהוא תושב יישוב בעל פגיעה משמעותית ואדם שביום השבעה באוקטובר נכח ביישוב בעל פגיעה משמעותית או שהשתתף במסיבה, יהיה זכאי לסיוע בהתאם לקבוע בסעיפים קטנים (ב) ו-(ג).
   2. סיוע בהתאם לתבחין פגיעה ביישוב או במסיבה יהיה בהתאם לקבוע להלן:
      1. אדם יהיה זכאי לסיוע בהתאם לדרגה שנקבעה ליישוב בו הוא היה תושב או בו הוא נכח ביום השבעה באוקטובר או בהתאם לדרגה שנקבעה למסיבה שבה השתתף, לפי העניין, כפי שנקבע בנספח להסכם.
      2. על אף האמור בפסקה (1) –
2. הסיוע שיקבל אדם כאמור בסעיף קטן (א) שלא הוכר כנפגע פעולות איבה או כנכה, לרבות אדם שלא הגיש בקשה להכרה כאמור עד ליום ד' בתשרי התשפ"ה (6 באוקטובר 2024), יהיה הסיוע הקבוע לדרגה 1.
3. היה אדם זכאי לקבל סיוע בשל נוכחותו ביום השבעה באוקטובר ביותר ממקום אחד או בשל תושבותו בנוסף לנוכחותו ביישוב בעל פגיעה משמעותית או להשתתפותו במסיבה ביום האמור, יקבל את הסיוע בהתאם למקום אותו הוא ציין בבקשתו.
   1. היקף הסיוע בשקלים חדשים –

|  |  |  |
| --- | --- | --- |
|  | **למי שמלאו לו 18 שנים ביום השבעה באוקטובר** | **למי שטרם מלאו לו 18 שנים ביום השבעה באוקטובר** |
| **דרגה 1** | בחירה בין מענק של 5,000 וסל טיפול ושיקום של 4,800 לבין מענק של 7,180 | מענק של 2,000 וסל טיפול ושיקום של 4,800 |
| **דרגה 2** | מענק של 14,360 וסל טיפול ושיקום של 7,300 | מענק של 2,872 וסל טיפול ושיקום של 7,300 |
| **דרגה 3** | מענק של 28,720 וסל טיפול ושיקום של 30,000 | מענק של 5,744 וסל טיפול ושיקום של 30,000 |

1. **סיוע בהתאם לתבחין פגיעה מחוץ לשטח יישוב ולמסיבה**

אדם שאינו תושב יישוב בעל פגיעה משמעותית ושביום השבעה באוקטובר לא נכח ביישוב בעל פגיעה משמעותית ולא השתתף במסיבה ושהוכר כנפגע פעולות איבה או כנכה בשל בקשה להכרה כאמור שהוגשה עד ליום ד' בתשרי התשפ"ה (6 באוקטובר 2024), בשל מעשה של מחבלים שחדרו למדינת ישראל ביום השבעה באוקטובר, יהיה זכאי לקבל את הסיוע הקבוע לדרגה 2.

1. **סיוע בהתאם לתבחין קרבת משפחה** 
   1. תושב שמלאו לו 30 שנים במועד הגשת הבקשה לקבלת הסיוע והוא ילד של חטוף ששוחרר וכן תושב שהוא אח של חטוף ששוחרר, יהיו זכאים לסל טיפול ושיקום בשווי של 15,000 שקלים חדשים.
   2. תושב שמלאו לו 14 שנים ביום השבעה באוקטובר והוא קרוב משפחה של חטוף, של חטוף ששוחרר או של אדם שנספה בשל מעשה של מחבלים שחדרו למדינת ישראל ביום השבעה באוקטובר, יהיה זכאי למענק בסך של 14,360 שקלים חדשים.
2. **הוראות תחולה לעניין חיילים ומשרתים בכוחות הביטחון ומשפחותיהם**

על אף האמור בסעיפים 2 עד 4 –

* 1. חייל או משרת בכוחות הביטחון יהיה זכאי לסיוע בהתאם להוראות סעיפים 2 עד 4, בשינויים המחויבים, לפי העניין, ובכפוף למפורט להלן –

(1) לעניין תבחין פגיעה ביישוב או במסיבה – הוא תושב יישוב בעל פגיעה משמעותית או שהוא נכח ביום השבעה באוקטובר ביישוב בעל פגיעה משמעותית או השתתף במסיבה שלא במסגרת מילוי תפקידו;

(2) לעניין תבחין פגיעה מחוץ לשטח יישוב ולמסיבה – נוכחותו במקום שבו נגרמה לו הפגיעה הייתה שלא במסגרת מילוי תפקידו;

(3) לעניין סעיף 2(ב)(2)(א) ולעניין סעיף 3, יראו לעניין הסכם זה בחייל או במשרת בכוחות הביטחון כמי שהוכר כנפגע פעולות איבה או כנכה, אף אם לא הוכר כאמור, ובלבד שהניח את דעתו של המוסד כי הוא נפגע ביום השבעה באוקטובר מפגיעת איבה, ולעניין סעיף 3 – מפגיעה כאמור בשל מעשה של מחבלים שחדרו למדינת ישראל ביום השבעה באוקטובר.

* 1. קרוב משפחה של חייל או של משרת בכוחות הביטחון שנספה בשל מעשה של מחבלים שחדרו למדינת ישראל ביום השבעה באוקטובר, יהיה זכאי לסיוע על פי תבחין קרבת המשפחה, ובלבד שנוכחותו של החייל או של המשרת בכוחות הביטחון במקום בו הוא נספה, לא הייתה במסגרת מילוי תפקידו[[9]](#footnote-10).
  2. לעניין סעיפים קטנים (א) עד (ב), חזקה על חייל או על משרת בכוחות הביטחון שביום השבעה באוקטובר נכח ביישוב בעל פגיעה משמעותית או השתתף במסיבה או נכח מחוץ לשטח יישוב או מסיבה, בשעה 06:30 בבוקר, כי נכח במקום זה שלא במסגרת מילוי תפקידו, אלא אם כן הוכח אחרת, ולמעט אם נכח במועד זה במתקן ביטחוני או צבאי; הקביעה כי חייל או משרת בכוחות הביטחון נכח במקום שלא במסגרת מילוי תפקידו תהיה נתונה לעניין חייל – להחלטת הגורם המוסמך בצה"ל ולעניין משרת בכוחות הביטחון – להחלטת הגוף הביטחוני בו הוא שירת;
  3. ככל הנדרש לשם בחינת הזכאות לפי הסכם זה של חייל או של משרת בכוחות הביטחון כאמור בסעיף קטן (א) ושל קרוב משפחה של חייל או משרת בכוחות הביטחון שנספה כאמור בסעיף קטן (ב), יעביר המוסד לצה"ל או לכוחות הביטחון, לפי העניין, מידע על אודות הבקשות שהוגשו על ידי חייל או משרת בכוחות הביטחון לקבלת סיוע על פי תבחין פגיעה ביישוב או במסיבה ועל פי תבחין פגיעה מחוץ לשטח יישוב ולמסיבה ומידע אודות קרוב משפחה של חייל משרת בכוחות הביטחון שנספה; צה"ל או כוחות הביטחון, לפי העניין, יעבירו למוסד חיווי ביחס לקביעתם האם הנוכחות כאמור בסעיפים קטנים (א) ו-(ב) היתה שלא במסגרת מילוי התפקיד.

1. **הוראות לעניין כפל סיוע**אדם יהיה זכאי לקבל סיוע בהתאם להוראות הסכם זה, על פי כל אלה:
2. סיוע על פי תבחין פגיעה ביישוב או במסיבה או סיוע על פי תבחין פגיעה מחוץ לשטח יישוב ולמסיבה – לא יותר מפעם אחת בסך הכל;
3. סיוע על פי סעיף 4(א) ועל פי סעיף 4(ב) – לא יותר מפעם אחת לפי כל סעיף כאמור.
4. **הוראות מיוחדות** 
   1. אדם שנקבעה לו דרגת נכות, לא יהיה זכאי לסיוע על פי תבחין פגיעה ביישוב או במסיבה או על פי תבחין פגיעה מחוץ לשטח יישוב ולמסיבה.
   2. אדם שקיבל סיוע על פי תבחין פגיעה ביישוב או במסיבה או על פי תבחין פגיעה מחוץ לשטח יישוב ולמסיבה, ולאחר מכן נקבעה לו דרגת נכות על פי בקשה לקביעת דרגת נכות שהגיש החל מיום השבעה באוקטובר ועד שבע שנים מהיום שהגיש בקשה לקבלת סיוע על פי התבחינים האמורים, יהיה המענק מקדמה על חשבון התגמולים להם הוא זכאי על פי חוק התגמולים לנפגעי פעולות איבה או על פי חוק הנכים, לפי העניין, ויקוזז לו המענק מהתגמולים האמורים; המוסד ימסור למשרד הביטחון פירוט אודות הסיוע שנתן לחיילים ולמשרתים בכוחות הביטחון על פי סעיף 5 להסכם זה, לצורך קיזוז המענקים מהתגמולים הניתנים לפי חוק הנכים.
   3. קיבל אדם סיוע על פי תבחין פגיעה ביישוב או במסיבה או על פי תבחין פגיעה מחוץ לשטח ישוב ולמסיבה והגיש לאחר מכן בקשה לקביעת דרגת נכות ולא נקבעה לו דרגת נכות או שנקבעה לו דרגת נכות שלא זיכתה אותו בתגמול או במענק לפי חוק התגמולים לנפגעי פעולות איבה או לפי חוק הנכים, יצור המוסד לאותו אדם חוב בשיעור כלהלן מהמענק שקיבל בהתאם לאחד משני התבחינים האמורים:
      1. אם הגיש בקשה לקביעת דרגת נכות בתוך שנה מהיום שהגיש בקשה לקבלת הסיוע לפי התבחינים האמורים – 60%;
      2. אם הגיש בקשה לקביעת דרגת נכות מתום שנה מהיום שהגיש בקשה לקבלת סיוע לפי התבחינים האמורים ועד שנתיים מאותו יום – 30%.

**פרק ג': כללי ביצוע והוראות תשלום**

1. הוכחת הזכאות לסיוע
   1. **הוכחת הזכאות לסיוע על פי תבחין פגיעה ביישוב או במסיבה תהיה בהתאם לקבוע להלן, לפי העניין:**
      1. **הכרה באדם כתושב יישוב בעל פגיעה משמעותית, תהיה בהתאם לרישומו כתושב במרשם האוכלוסין נכון ליום השבעה באוקטובר ואם אין לגביו רישום כאמור, בהתאם להוכחת תושבות על פי תשלום ארנונה או תשלום חשבון מים ביישוב כאמור.**
      2. **הכרה באדם כמשתתף במסיבה תהיה בכפוף לכך שהוכיח להנחת דעתו של המוסד שנכח במסיבה ביום השבעה באוקטובר.**
      3. **הכרה באדם שנכח ביישוב בעל פגיעה משמעותית ביום השבעה באוקטובר ואינו תושב ישוב כאמור, תהיה בהתאם לכל אלה:** 
         1. **הצהרה של מבקש הסיוע;**
         2. **הצהרה של תושב יישוב בעל פגיעה משמעותית שאצלו שהה מבקש הסיוע ביום השבעה באוקטובר, ואם תושב כאמור נספה, הצהרה של אדם אחר לפיו הוא ידע מידיעה אישית ביום השבעה באוקטובר כי מבקש הסיוע שהה אצל התושב האמור שנספה ואופן ידיעתו על כך;**
         3. **על אף האמור בפסקת משנה (ב), אם שהה המבקש באחד מהמקומות שמפורטים להלן, יוכיח המבקש את שהותו בהם בהתאם לקבוע לגבי אותו מקום:** 
            1. **בית מלון, אכסניה וכל מקום אחר של אירוח בתשלום – הוכחה של תשלום בעד שהותו באותו מקום ביום השבעה באוקטובר;**
            2. **מוסד חינוכי – הצהרה של מנהל המוסד החינוכי בדבר שהותו של המבקש במוסד החינוכי ביום השבעה באוקטובר.**
         4. **מסמך נוסף שמעיד כי אותו אדם נכח ביישוב בעל פגיעה משמעותית ביום השבעה באוקטובר, לרבות תיעוד של שיחות או התכתבויות.**
   2. **סיוע על פי תבחין פגיעה מחוץ ליישוב או למסיבה יינתן בהתאם להכרה במבקש כנפגע פעולות איבה או כנכה לרבות לפי סעיף 5(א)(3), ובכפוף לקבוע בסעיף 3 ובסעיף 5(א)(2).**
   3. **ככל שהמסמכים המפורטים בסעיף זה לא הניחו את דעתו של המוסד לעניין הוכחת הזכאות לפי הסכם זה, רשאי המוסד, בכפוף לכל דין, לבקש מסמכים נוספים לשם הוכחת הזכאות לקבלת הסיוע על פי הסכם זה.**
2. הגשת בקשה לסיוע
3. בקשה לקבלת סיוע תוגש באופן מקוון באתר המוסד בטופס שהורה המוסד עד ליום י"א בטבת התשפ"ו (31 בדצמבר 2025) ולעניין קבלת סיוע על פי סעיף4(א) עד תום שנה מיום חזרת החטוף שהוא קרוב המשפחה של הזכאי ובכפוף לתוקף הסכם זה.
4. בקשה לקבלת הסיוע כאמור בסעיף קטן (א) תכלול, בין השאר, את כל אלה:
   * 1. הצהרה של המבקש בדבר עמידתו בתנאים לקבלת הסיוע אותו הוא מבקש;
     2. **לעניין בקשה לסיוע לפי תבחין פגיעה ביישוב או במסיבה בדרגה 1 למי שמלאו לו 18 שנים – בחירתו בין** מענק של 5,000 שקלים חדשים וסל טיפול שיקום של 4,800 שקלים חדשים לבין מענק של 7,180 שקלים חדשים;
     3. מסמכים בהתאם לקבוע בסעיף 8 וכן כל מסמך נוסף שיבקש המוסד;
     4. אם המבקש הוא חייל או משרת בכוחות הביטחון או קרוב משפחה של חייל או משרת בכוחות הביטחון – הסכמתו להעברת מידע לגביו, בין המוסד לצה"ל או לכוחות הביטחון ולהפך, אם נדרש לשם מתן הסיוע לפי הסכם זה;
     5. **פרטים כאמור בסעיף 10 .**
5. בטופס הבקשה יצוינו גם אלה:

1) פירוט הוראות סעיפים 6 ו-7 להסכם זה**;**

2) הבהרה כי הגשת הצהרה שאינה נכונה במסגרת בקשה לקבלת סיוע מהווה עבירה פלילית ואם ימצא המוסד שהצהרה לקבלת הסיוע לא הייתה נכונה או כי ניתן סיוע למי שאינו זכאי בהתאם להוראות הסכם זה, הוא יעשה שימוש בסמכויותיו לפי כל דין ובכלל זה הוראות סעיף 315 לחוק הביטוח הלאומי, לרבות קיזוז וגביית כל סכום ששולם ביתר או שלא כדין.

1. סיוע לקרוב משפחה לפי סעיף 4(ב), למעט סיוע לקרוב משפחה כאמור בפסקאות (5) ו- (6) להגדרה "קרוב משפחה", יינתן ללא צורך בהגשת בקשה.
2. **מתן הסיוע**
3. המענק ישולם לזכאי שמלאו לו 18 שנים, כתשלום חד פעמי, לחשבון הבנק של המבקש כפי שידוע למוסד; היה חשבון הבנק חשבון של קיבוץ מתחדש או שיתופי, יאשר המבקש במסגרת הבקשה את הסכמתו להעברת המענק לחשבון זה.
4. מענק למבקש שטרם מלאו לו 18 שנים, ישולם לחשבון הבנק שאליו משולמת קצבת הילדים בהתאם לחוק הביטוח הלאומי.
5. סל הטיפול והשיקום יינתן בהתאם לבחירתו של המבקש בעד תשלומים ששולמו מיום השבעה באוקטובר ועד יום כ"א בטבת התשפ"ז (31 באוקטובר 2026), לפי כללים שייקבע המוסד ובאופן שיוחלט לגביו על ידי המוסד ומשרד האוצר ויפורסם באתר האינטרנט של המוסד; ככול שתידרש הגשת בקשה לשם קבלת החזר הוצאה לפי סעיף קטן זה, היא תוגש עד ליום כ"א בטבת התשפ"ז (31 באוקטובר 2026).
6. המוסד רשאי לפעול בהתאם לסמכויותיו על פי כל דין לבחינת אמיתות התצהירים והצהרות, והכל בהתאם לבדיקתו, ובמקרים שימצא לנכון.

**פרק ד': מתן סיוע לאדם שאינו תושב**

1. **מתן סיוע לאדם שאינו תושב**
   1. אדם שאינו תושב ושמתקיים בו האמור בפסקה (2) להגדרה "נפגע" בחוק התגמולים לנפגעי פעולות איבה, יהיה זכאי לסיוע לפי תבחין פגיעה ביישוב או במסיבה או פגיעה מחוץ לשטח יישוב, והכול על פי הוראות הסכם זה; לעניין זה, יראו באדם כתושב היישוב, אם הוכיח להנחת דעתו של המוסד כי מקום מגוריו נכון ליום השבעה באוקטובר היה ביישוב בעל פגיעה משמעותית.
   2. לעניין תבחין קרבת משפחה –קרוב משפחה כאמור בסעיף 4 שאינו תושב, יהיה זכאי לסיוע לפי הסכם זה ואולם הוראות סעיף 9(ד) לא יחולו לגביו.
   3. בקשה לקבלת סיוע לפי סעיף זה תכלול גם את הפרטים שלהלן:
      1. פרטי חשבון הבנק של מבקש הסיוע;
      2. לעניין תבחין קרבת משפחה - פרטים ומסמכים מאומתים על פי דין לעניין קרבת המשפחה.

**פרק ה': שונות**

1. **תוקפו של ההסכם**

הסכם זה יעמוד בתוקפו עד ליום כ"א בטבת התשפ"ז (31 בדצמבר 2026).

1. **תחילה ותשלומים ראשונים**
2. תחילתו של הסכם זה ביום פרסומו ברשומות.
3. על אף האמור בסעיף קטן (א), תחילתו של פרק ד' ביום כניסתו לתוקף של חוק המאפשר לביטוח לאומי להחיל הסכם זה על מי שאינו תושב.
4. תשלומים ראשונים לפי ההסכם יעשו עד ליום ג' באייר התשפ"ה (1 במאי 2025).
5. **מימון החזר הוצאות וביצוע**
   1. הסיוע על פי הסכם זה ישולם על חשבון אוצר המדינה באמצעות המוסד.
   2. המוסד יגיש לממשלה, באמצעות משרד האוצר, חשבון מפורט של סכום ההוצאה לפי הסכם זה, שהוציא המוסד בפועל.
   3. הממשלה תשפה את המוסד, באמצעות משרד האוצר, בסכום שהוא ישלם לפי הסכם זה, וזאת לפי נוהל השתתפות אוצר המדינה בתשלומי המוסד לביטוח לאומי (להלן – **הנוהל**).
   4. הממשלה, באמצעות משרד האוצר, תשפה את המוסד לפי החלק היחסי מההוצאות המינהליות והבקרה של המוסד הנובעות מביצוע הסכם זה כפי שהיו בפועל ובהתאם לנוהל.

נספח להסכם

דרגת זכאות לעניין תבחין פגיעה ביישוב או במסיבה

|  |  |
| --- | --- |
| **יישוב / מסיבה** | **דרגת זכאות** |
| ניר עוז | 3 |
| מסיבות | 3 |
| בארי | 3 |
| כפר עזה | 3 |
| חולית | 3 |
| כיסופים | 3 |
| נחל עוז | 3 |
| רעים | 3 |
| נירים | 3 |
| נתיב העשרה | 3 |
| עין השלושה | 3 |
| מבטחים | 3 |
| ניר יצחק | 3 |
| עלומים | 3 |
| כרם שלום | 3 |
| סופה | 3 |
| יכיני | 3 |
| יתד | 2 |
| שדרות | 2 |
| אופקים | 2 |
| מפלסים | 2 |
| פרי גן | 2 |
| מגן | 2 |
| ישע | 2 |
| ארז | 1 |
| עמיעוז | 1 |
| תלמי יוסף | 1 |
| שלומית | 1 |
| ניר עם | 1 |
| גבים | 1 |
| סעד | 1 |
| זיקים | 1 |
| יד מרדכי | 1 |
| עין הבשור | 1 |
| תלמי אליהו | 1 |
| צוחר | 1 |
| שדה ניצן | 1 |
| אוהד | 1 |
| דקל | 1 |
| מבקיעים | 1 |

ולראיה באו על החתום

|  |  |  |  |
| --- | --- | --- | --- |
| **צביקה כהן** | **ירון ישראלי** | **ויקטוריה סלין** | **יהונתן רזניק** |
| ממלא מקום המנהל הכללי  המוסד לביטוח לאומי | חשב המוסד לביטוח לאומי | חשבת בכירה במטה החשב  משרד האוצר | סגן בכיר לחשב הכללי  משרד האוצר |

1. ס"ח התשנ"ה, עמ' 210; התשפ"ד עמ' 356. [↑](#footnote-ref-2)
2. ס"ח התש"ל, עמ' 600. [↑](#footnote-ref-3)
3. ס"ח התשי"ט, עמ' 276. [↑](#footnote-ref-4)
4. ס"ח התש"י, עמ' 162. [↑](#footnote-ref-5)
5. ס"ח התשס"ה, עמ' 977. [↑](#footnote-ref-6)
6. ס"ח התשפ"ד, עמ' 64. [↑](#footnote-ref-7)
7. ס"ח התשט"ו, עמ' 171. [↑](#footnote-ref-8)
8. [↑](#footnote-ref-9)
9. סיוע לפי תבחין קרבת המשפחה לקרובי משפחה של חייל או של משרת כוחות הביטחון שנחטף יינתן בהתאם לקבוע בהחלטה 2185, על ידי משרד הביטחון. [↑](#footnote-ref-10)